钦定古今图书集成/明伦汇编/官常典/第405卷 > 隋
## 钦定古今图书集成/明伦汇编/官常典/第405卷 > 隋

隋制，以门下省“给事、员外散骑侍郎，奉朝请，兼出使
劳问。”

按《隋书百官志》，“高祖既受命，改周之六官，其所制名，
多依前代之法。置门下省，纳言二人，给事黄门侍郎
四人，录事通事令史各六人；又有散骑常侍、通直散
骑常侍各四人，谏议大夫七人，散骑侍郎四人，员外
散骑常侍六人，通直散骑侍郎四人，并掌部从朝直。
又有给事二十人，员外散骑侍郎二十人，奉朝请四”
十人，并掌同散骑常侍等，兼出使劳问。给事为从
六品；员外散骑侍郎为正七品；奉朝请为从七品。

### 炀帝大业三年置谒者台统议郎散骑之属专主出使劳问

按：《隋书炀帝本纪》，不载按《百官志》，“炀帝即位，多所
改革。三年定令，置谒者、司隶二台，并御史为三台。”谒
者台大夫一人，从四品，掌受诏劳问，出使慰抚，持节
察授，及受冤枉而申奏之。驾出，对御史引驾。置司朝
谒者二人以贰之，从五品。属官有丞一人，主簿、录事
各一人。又有通事谒者二十人，从六品，即内史通事
舍人之职也。次有议郎二十四人，通直三十六人，将
事谒者三十人，谒者七十人，皆掌出使。其后废议郎、
通直、将事、谒者、谒者等员，而置员外郎八十员。寻诏
门下、内史、御史司隶谒者，五司监受表，以为恒式，不
复专谒者矣。寻又置散骑郎从五品二十人，承议郎
正六品，通直郎从六品各三十人，宣德郎，正七品，宣
议郎，从七品。各四十人，征事郎，从八品，将仕郎，从八
品，常从郎，正九品，奉信郎，从九品。各五十人。是为正
员，并得禄当品。又各有散员郎，无员，无禄。寻改“常从”
为“登仕，奉信”为“散从。”自“散骑”已下，皆主出使，量事大
小，据品以发之。

大业五年，改谒者台大夫为正四品。

按《隋书炀帝本纪》。不载。按《百官志》云云。